आखदे न—जिन्ना कढ़ै, उन्ना ब’रै ते, जेकर बारै दी बरखा तार झल्लै, अट्‌ठ दिन कदें निं हल्लै। देआलियें च ब’रने आले बद्दलें च संढर दांद बी हाली दांदे आंगर जिमीं बाही लैंदे न-ब’रै देआलियें जनेहा संढरे जनेहा हालियें। जेकर मग्घर म्हीनै ब’रै तां करसानै दियां लैह्‌रां-बैह्‌रां होई जन्दियां न।उसदी कड़ाही भठोरें ने भरची जन्दी ऐ—कत्तक रढ़ै मग्घर ब’रै तां भठोरे पर भठोरा चढ़ै। पर जेकर कत्ते म्हीने ब’री जा तां बड़ी घट्‌ट फसल होंदी ऐ-कत्तक कनै तां इक रुट्‌टी दौं जनै। गुरू गोरखें दे टिल्ले आसेआ बद्दल चढ़ै तां डंगर-म्हेरु गी अन्दर ब’न्नने दी बेह्‌ल बी नेईं दिन्दा—बद्दल चढ़ेआ टिल्लेआ मंझ निं खु’ल्लै किल्लेआ।